text: Dusør for at pågribe brandstifter forhøjes
  12 juli 2011 kl. 13.14
  Boligforeningen AAB hæver nu dusøren for at få pågrebet en eller flere brandstiftere i den store bebyggelse Løget i Vejle.
  Dusøren er sat op fra 15.000 til 25.000 kroner.
  Bebyggelsen er i de seneste år blevet hærget af en lang række påsatte brande. Alene i det seneste år har der været seks.
  Forleden blev et skur brændt.
  De fleste brande er blevet antændt i kældre, men også biler, en campingvogn og en garage er blevet flammernes bytte.
  De mange brande har skabt utryghed blandt beboerne. Derfor sætter boligforeningen ind for at få stoppet brandstifterne.
  